Mikið líf og fjör í Stórmoskunni við Skógarhlíð . Í Íslandi í dag á Stöð 2 í síðustu viku fékk Sindri Sindrason að kynnast starfinu í Stórmoskunni á Íslandi , hitti fólkið , krakka og fékk að sjá hvernig nám fer þar fram . Hann fékk einnig að kynnast matarmenningunni , félagsskapnum , hvaðan fólkið er og hvers vegna það leitaði hingað til lands . Á vefsíðu Stórmoskunnar segir : „ Við viljum vera sýnileg stofnun á Íslandi sem getur boðið upp á almenna menntun , tekið þátt í íslensku samfélagi með því að kynna arabíska og íslamska menningu með samskiptum milli þessara menningarheima . “ Moskan er staðsett við Skógarhlíð 20 í Reykjavík í fallegu húsi . Sindri mætti í húsið á laugardagseftirmiðdegi klukkan 5 á svæðið og þá var verið að kenna ungum börnum arabísku . Sindri ræddi við börnin sem kunna vel við það að mæta í skólann á laugardegi og læra arabísku . Einnig var rætt við Karim Askari , framkvæmdarstjóra Stofnunar múslima á Íslandi , og fleiri . Til að mynda er greinilega mikil og góð matarmenning í húsinu og eru allir alltaf velkomnir eins og segir í innslaginu .